ธอส.เร่งสินเชื่อบ้าน
ธอส.คาดปล่อยกู้บ้านผู้มีรายได้น้อยครบ 2 หมื่นล้าน ภายในไตรมาสแรกปีหน้า
25 ธ.ค. 2558

ธอส.คาดปล่อยกู้บ้านผู้มีรายได้น้อยครบ 2 หมื่นล้าน ภายในไตรมาสแรกปีหน้า 
นายสุรชัย ดนัยตั้งตระกูล ประธานกรรมการธนาคารอาคารสงเคราะห์ (ธอส.) เปิดเผยถึงความคืบหน้ามาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลางว่า นับตั้งแต่เปิดรับคำขอยื่นกู้เมื่อวันที่ 19 ต.ค. 2558 ล่าสุด ณ วันที่ 23 ธ.ค. 2558 มีลูกค้าที่ยื่นขอกู้และได้รับการอนุมัติเงินกู้แล้ว 1.05 หมื่นล้านบาท คิดเป็นจำนวน 7,243 ราย สูงกว่ากรอบวงเงินของมาตรการที่กำหนดไว้ 1 หมื่นล้านบาทแล้ว
สำหรับกรอบวงเงินให้กู้อีก 1 หมื่นล้านบาท ที่คณะกรรมการธนาคารได้อนุมัติเพิ่มเติมไว้แล้วนั้น คาดว่าจะสามารถปล่อยกู้ได้หมดภายในไตรมาสแรกของปีหน้า โดยอยู่ภายใต้เงื่อนไขเดิม คือ ให้กู้สำหรับผู้ที่มีรายได้สุทธิไม่เกิน 3 หมื่นบาท/เดือน หรือวงเงินกู้ไม่เกิน 3 ล้านบาท อัตราดอกเบี้ยปีแรกเท่ากับ 3.5% ต่อปี
“สาเหตุสำคัญที่ทำให้ลูกค้าสนใจขอกู้ในโครงการนี้มาก เพราะเป็นมาตรการที่ช่วยให้ผู้มีรายได้น้อยและปานกลางได้มีโอกาสเข้าถึงสินเชื่อเพื่อที่อยู่อาศัยได้ในวงเงินกู้ที่สูงขึ้น เพียงพอต่อการซื้อบ้าน เนื่องจากธนาคารจะใช้เงื่อนไขผ่อนปรนในการพิจารณา โดยสัดส่วนความสามารถชำระหนี้ต่อรายได้ เพิ่มเป็น 40-50% ของรายได้สุทธิต่อเดือน”นายสุรชัย กล่าว